32012D0462
L 217/1
SLUŽBENI LIST EUROPSKE UNIJE
23.07.2012.
ODLUKA KOMISIJE
od 23. srpnja 2012.
o izmjeni odluka 2002/731/EZ, 2002/732/EZ, 2002/733/EZ, 2002/735/EZ i 2006/66/EZ i stavljanju izvan snage Odluke 2002/730/EZ o tehničkim specifikacijama za interoperabilnost
(priopćena pod brojem dokumenta C(2012) 4982)
(Tekst značajan za EGP)
(2012/462/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/57/EZ Europskog parlamenta i Vijeća od 17. lipnja 2008. o interoperabilnosti željezničkog sustava unutar Zajednice (1), a posebno njezin članak 6. stavak 1.,
budući da:
(1)
Člankom 12. Uredbe (EZ) br. 881/2004 Europskog parlamenta i Vijeća od 29. travnja 2004. o osnivanju Europske agencije za željeznice (Uredba o Agenciji) (2) zahtijeva se od Europske agencije za željeznice (dalje u tekstu „Agencija”) osiguravanje prilagodbe tehničkih specifikacija za interoperabilnost (dalje u tekstu „TSI”) tehničkom napretku, tržišnim trendovima i društvenim zahtjevima te predlaže Komisiji izmjene TSI-jeva koje smatra potrebnim.
(2)
Odlukom C(2007) 3371 od 13. srpnja 2007. Komisija je dala okvirni mandat Agenciji za provođenje određenih aktivnosti na temelju Direktive Vijeća 96/48/EZ od 23. srpnja 1996. o interoperabilnosti transeuropskog željezničkog sustava velikih brzina (3) i Direktive 2001/16/EZ Europskog parlamenta i Vijeća od 19. ožujka 2001. o interoperabilnosti transeuropskog konvencionalnog željezničkog sustava (4). U skladu s uvjetima tog okvirnog mandata, od Agencije je zatraženo provođenje revizije TSI-ja za željeznička vozila velikih brzina, teretne vagone,lokomotive i putničke vagone, buku, građevinski i elektroenergetski podsustav, prometno-upravljački i signalno-sigurnosni podsustav, odvijanje i upravljanje prometom, telematske aplikacije za teretne i putničke usluge, sigurnost u željezničkim tunelima i dostupnost za osobe sa smanjenom pokretljivošću.
(3)
Dana 31. ožujka 2011. Agencija je dala preporuku vezano uz specifikaciju o registru infrastrukture, postupak dokazivanja razine usklađenosti s osnovnim parametrima TSI-ja za postojeće pruge i naknadne izmjene TSI-ja (ERA/REC/04-2011/INT).
(4)
Dana 9. lipnja 2011. Odbor ustanovljen u skladu s člankom 29. stavkom 1. Direktive 2008/57/EZ dao je pozitivno mišljenje o nacrtu Provedbene odluke Komisije o Europskom registru odobrenih tipova željezničkih vozila i o nacrtu Provedbene odluke Komisije o zajedničkim specifikacijama registra željezničke infrastrukture. Nakon donošenja dva akta Komisije utemeljena na ta dva nacrta, odnosno, Provedbene odluke Komisije 2011/633/EU od 15. rujna 2011. o zajedničkim specifikacijama registra željezničke infrastrukture (5) i Provedbene odluke Komisije 2011/665/EU od 4. listopada 2011. o Europskom registru odobrenih tipova željezničkih vozila (6), potrebno je ažurirati mjerodavne TSI-je kako bi se osigurala globalna usklađenost.
(5)
Iz praktičnih je razloga poželjnije izmijeniti niz TSI-ja jednom Odlukom Komisije o provedbi određenih ispravaka i izmjena pravnih tekstova. Te ispravke i izmjene nisu rezultat općeg preispitivanja TSI-ja ili proširenja njihovog zemljopisnog opsega.
(6)
Stoga je potrebno izmijeniti sljedeće Odluke:
-
Odluku Komisije 2002/731/EZ od 30. svibnja 2002. o tehničkoj specifikaciji za interoperabilnost prometno-upravljačkog i signalno-sigurnosnog podsustava transeuropskog željezničkog sustava velikih brzina iz članka 6. stavka 1. Direktive Vijeća 96/48/EZ (7),
-
Odluku Komisije 2002/732/EZ od 30. svibnja 2002. o tehničkoj specifikaciji za interoperabilnost koja se odnosi na podsustav infrastrukture transeuropskog željezničkog sustava velikih brzina iz članka 6. stavka 1. Direktive Vijeća 96/48/EZ (8),
-
Odluku Komisije 2002/733/EZ od 30. svibnja 2002. o tehničkoj specifikaciji za interoperabilnost u vezi s elektroenergetskim podsustavom transeuropskog željezničkog sustava velikih brzina iz članka 6. stavka 1. Direktive Vijeća 96/48/EZ (9),
-
Odluku Komisije 2002/735/EZ od 30. svibnja 2002. o tehničkoj specifikaciji za interoperabilnost u vezi s podsustavom željezničkih vozila transeuropskog željezničkog sustava velikih brzina iz članka 6. stavka 1. Direktive Vijeća 96/48/EZ (10),
-
Odluku Komisije 2006/66/EZ/od 23. prosinca 2005. o tehničkoj specifikaciji za interoperabilnost podsustava „željeznička vozila - buka” transeuropskog konvencionalnog željezničkog sustava (11).
(7)
Odluka 2002/731/EZ stavljena je izvan snage Odlukom Komisije 2006/860/EZ od 7. studenoga 2006. o tehničkoj specifikaciji za interoperabilnost za prometno-upravljački i signalno-sigurnosni podsustav transeuropskog željezničkog sustava velikih brzina i izmjeni Priloga A Odluci 2006/679/EZ o tehničkoj specifikaciji interoperabilnosti prometno-upravljačkog i signalno-sigurnosnog podsustava transeuropskog konvencionalnog željezničkog sustava (12). Odluka 2002/732/EZ stavljena je izvan snage Odlukom Komisije 2008/217/EZ od 20. prosinca 2007. o tehničkoj specifikaciji za interoperabilnost „infrastrukturnog” podsustava transeuropskog željezničkog sustava velikih brzina (13). Odluka 2002/733/EZ stavljena je izvan snage Odlukom Komisije 2008/284/EZ od 6. ožujka 2008. o tehničkoj specifikaciji za interoperabilnost „energetskog” podsustava transeuropskog željezničkog sustava velikih brzina (14). Odluka 2002/735/EZ stavljena je izvan snage Odlukom Komisije 2008/232/EZ od 21. veljače 2008. o tehničkoj specifikaciji za interoperabilnost podsustava „željezničkih vozila” transeuropskog željezničkog sustava velikih brzina (15). Odluka 2006/66/EZ stavljena je izvan snage Odlukom Komisije 2011/229/EU od 4. travnja 2011. o tehničkim specifikacijama za interoperabilnost podsustava „željeznička vozila-buka” transeuropskog konvencionalnog željezničkog sustava (16).
(8)
Međutim, odluke 2006/860/EZ, 2008/217/EZ, 2008/232/EZ, 2008/284/EZ i 2011/229/EU sadrže prijelazne odredbe o primjeni Odluka koje se stavljaju izvan snage u odnosu na održavanje projekata koji su odobreni u skladu s TSI-jima priloženima uz te Odluke i u odnosu na projekte za nove pruge i projekte za obnovu ili modernizaciju postojeće pruge koji su u naprednoj fazi provedbe ili su predmet ugovora čija je provedba u tijeku u trenutku objave Odluke 2006/860/EZ, Odluke 2008/217/EZ, Odluke 2008/232/EZ, Odluke 2008/284 i Odluke 2011/229/EU. Prema tome, odluke 2002/731/EZ, 2002/732/EZ, 2002/733/EZ, 2002/735/EZ i 2006/66/EZ trebalo bi ipak na odgovarajući način izmijeniti.
(9)
Odbor ustanovljen u skladu s člankom 29. stavkom 1. Direktive 2008/57/EZ dogovorio je na sastancima održanim 22. i 23. travnja 2004. brisanje TSI-ja za održavanje iz Odluke Komisije 2002/730/EZ (17) i prenošenje njezinog sadržaja u ostale TSI-je. Slijedom toga, preispitani TSI velikih brzina objavljen 2006. sadržavao je sadržaj Odluke 2002/730/EZ, koju bi stoga, radi jasnoće, trebalo staviti izvan snage.
(10)
Mjere predviđene ovom Odlukom u skladu su s mišljenjem Odbora ustanovljenog u skladu s člankom 29. stavkom 1. Direktive 2008/57/EZ,
DONIJELA JE OVU ODLUKU:
Članak 1.
Prilog Odluci 2002/731/EZ mijenja se u skladu s Prilogom I. ovoj Odluci.
Članak 2.
Prilog Odluci 2002/732/EZ mijenja se u skladu s Prilogom II. ovoj Odluci.
Članak 3.
Prilog Odluci 2002/733/EZ mijenja se u skladu s Prilogom III. ovoj Odluci.
Članak 4.
Prilog Odluci 2002/735/EZ mijenja se u skladu s Prilogom IV. ovoj Odluci.
Članak 5.
Prilog Odluci 2006/66/EZ mijenja se u skladu s Prilogom V. ovoj Odluci.
Članak 6.
Odluka 2002/730/EZ stavlja se izvan snage.
Članak 7.
Ova se Odluka primjenjuje od 24. siječnja 2013.
Članak 8.
Ova je Odluka upućena državama članicama.
Sastavljeno u Bruxellesu 23. srpnja 2012.